**РЕЦЕНЗИЯ**

**за доц. дфн Павел Веселинов Павлович**

**за присъждане на академичната длъжност „професор”**

**по професионално направление 2.1. Филология (Средновековна арабска цивилизация), обявен в ДВ, бр.31 от 18.04.2017 г.**

**Рецензент: проф. дфн Александър Викторов Федотов**

Доц. дфн Павел Павлович е учен-арабист, добре известен не само в България, но и извън нея. Той получава блестящо образование в София, където през 1994 г. завършва специалност „Арабистика” в Центъра за източни езици и култури, ФКНФ, СУ „Св. Климент Охридски”, а също така в Багдад, Ирак, където се дипломира през 1992 г. като историк в Историко-филологическия факултет на Багдадския университет. Излишно е да казвам, че и в двата университета Павел Павлович е бил отличен студент със забележителни филологически и исторически познания.

Признавам, че в тази рецензия неизбежно ще използвам много суперлативи, защото конкурсът за професура, в който участва Павел Павлович, ми дава оснавание без капка притеснение да изразя моето отношение към него като към талантлив учен-ориенталист, уважаван преподавател и прекрасен колега.

Павел Павлович има зад гърба си много богат опит като преподавател по история и арабски език: през 1993-1995 г. той преподава в 18 СОУ „Уилям Гладстон”, а от 1994 до 2005 г. работи като хоноруван асистент по история и арабски език в Центъра за източни езици и култури, през 1995-1998 г. той е хоноруван асистент по арабски език във ВСУ „Черноризец Храбър”, от 1994 до 1997 г. е редактор в редакция „Предавания на арабски език” в БНР, през 1998-2003 г., се изявява като главен асистент по средновековна обща история в Исторически факултет на ВСУ „Черноризец Храбър”, а от 2000 г. преподава арабо-мюсюлманска цивилизация в Нов български университет.

Неговият преподавателски и научен път в СУ „Св. Климент Охридски” започва през 2000 г., когато той става хоноруван асистент по средновековна история и история на религиите – ислям в Историческия факултет, а от 2005 г. той вече е преподавател по история на религиите – ислям в същия факултет. През същата година Павел Павлович печели конкурс за редовен доцент по средновековна история на исляма в Центъра за източни езици и култури, ФКНФ, СУ „Св. Климент Охридски”.

С изреждането на този дълъг списък на български университети и други институции, в които Павел Павлович преподава и работи (а списъкът не е пълен) целя да подчертая, че експертизата на арабиста и историка Павел Павлович се оценява изключително високо абсолютно навсякъде.

През 1998 г. той получава образователната и научна степен „доктор по история” за дисертацията си на тема „Кораничният термин „Аллах” и преходът от езичество към ислям в Централна Арабия през VI-VII век”, а през 2015 г. – научната степен „доктор на науките” за дисертацията си „Между писанието и канона. Формиране на ислямското разбиране за *калāла* през втори век по хиджра (718-816)”.

От темите на двете му дисертации и от четените курсове става ясно, че научните интереси на доц. дфн Павел Павлович са в областта на историята на арабите през предислямската и ранноислямската епохи, възникването на исляма в земите на Арабия, отношението между исляма и другите монотеистични религии, историята на исляма през средните векове, арабския език като средство за изучаване на древната и средновековната история на арабите.

До този момент зад гърба на Павел Павлович са две престижни специализации: в Централноевропейския университет в Будапеща през 2005 г., в Instituto de Lenguas y Culturas del Mediterráneo y de Oriente Próximo в Мадрид през 2008 г., а също така стипендия „Герда Хенкел” за изявени учени в Свободния университет в Берлин през 2015 г. с тема на проекта “Between Scripture, Tradition, and History: The qur’ānic term *kalāla*”.

Ще добавя, че Павел Павлович членува в Европейския съюз на арабисти и ислямоведи и в Европейската мрежа Eurislam.

Той активно участва в научния живот у нас и в чужбина, за което свидетелства списъкът с неговите доклади, изнесени на повече от 20 академични конгреси и конференции.

Член е на редакционните колегии на списание *Orientalia* и списание *Манас.*

Изявява се също така като редактор на няколко научни сборника, списания, член е на няколко научни комисии.

Научните трудове на доц. дфн Павел Павлович добре се знаят не само у нас, но и в чужбина, за което говорят повече от 70 забелязани негови цитирания в България и в други страни.

В общия списък на публикациите на кандидата откривам три монографии, като монографията *История и култура на древна Арабия* претърпя три издания, при това второто и третото са преработени и допълнени.

Особено място в този списък заема монографията *The Formation of the Islamic Understanding of Kalāla in the Second Century AH (718-816 CE). Between Scriptures and Canon*, издадена от престижното издателство Brill (Boston, Leiden) през 2016 г. Това е истинско доказателство за световното научно признание за нашия колега доц. дфн Павел Павлович.

В общия списък също така присъстват 53 научни студии и статии на български и английски, 3 рецензии и 11 научно-популярни статии.

В конкурса за получаване на академичната длъжност „професор” по професионално направление 2.1. Филология (Средновековна арабска цивилизация) доц. дфн Павел Павлович участва с монографияга си *Подходи към изучаване на ранния ислям (VII-VIIIв.). Метод и история,* издадена в София през 2017 г.

Като предан ученик на проф. дин Йордан Пеев – наш уважаван колега историк и арабист – доц. дфн Павел Павлович посвещава тази монография на своя учител, като подчертава, че „българската наука за историята на арабите и исляма започва своето развитие с основополагащите трудове на професор Йордан Пеев” (*Подходи към изучаването на ранния ислям,* стр. 8). От друга страна, изследователят отбелязва, че „значим принос за развитието на българското ислямознание са трудовете на професор Цветан Теофанов” (пак там).

Аз съм убеден, че българските арабисти, в това число и доц. дфн Павел Павлович, са „облагодетелствани”, защото сред техните учители са били и двамата споменати професори.

Самата идея за написването на рецензираната монография, според мен, е родена в резултат на задълбочена академична полемика за ранния ислям, която се е водела и все още се води в Катедрата по арабистика и семитология в ЦИЕК.

В своята монография доц. дфн Павел Павлович демонстрира не само изключително дълбоките си познания в областта на ранния ислям, широката си компетентност по отношение на изучаването на ранния ислям в България и в чужбина, но и напълно обоснована критичност към отделни схващания и гледни точки. А това е сериозно доказателство за огромната му ерудиция и научната безпристрастност.

Като правило ранната история на всяка монотеистична религия е загадка за историците, от една страна, и извор на богато въображение за вярващи, от друга страна. Ислямът не прави изключение от това общо правило. Не искам да бъда лош пророк, но надали някога ислямоведите ще могат напълно точно да реконструират появата на изучаваната от тях религия.

Затова напълно естествено споровете и полемиките да се пренасат в областта на методологията. Тоест в онази област, с която се занимава книгата на доц. дфн Павел Павлович. В Увода авторът съвсем справедливо споделя своите арабистични „страхове”, като споменава за „мълчаливия” период от почти сто години, времето, когато никой не е посягал върху описанието на живота на Пророка. „Златно” време за всякакви разказвачи на какви ли не устни истории...

Обаче учените боравят с писмени текстове, без разбира се да забравят и за мнемоничните традиции. Искаше ми се, авторът в Увода малко повече да поговори за скептиците и опитимистите по въпроса за реконструкцията на ранния ислям, но след заявка за това текстът на Увода неочаквано се банализира (в неминуемо положителен смисъл на думата) и се превръща в обичаен кратък анализ на направеното от чужди и български арабисти по въпроса. Жалко!

Но проблемът за метода, също заявен в Увода, се трансформира в логическия фокус на този иницииращ дискурс.

Делението на книгата на три глави ми се вижда абсолютно закономерно. След като в първата глава авторът анализира началото на мюсюлманската историография, тоест по същество посяга към историческия текст, във втората глава го вълнува текстът и методът, а в третата, напълно очаквано, историята и методът. Това е пътят, който избира авторът, за да „се вгледа” в „мълчаливото” столетие.

Вглеждането в ранните текстове, използването на епиграфските и нумизматичните данни е безспорно и основополагащо.

Анализът в трите глави откроява дълбоката ерудиция на автора, неговото уникално познаване на свещения за мюсюлманите текст и академичната „отстраненост” или „дистанцираност” от обекта на изследването.

Интерес у мен предизвика поставянето на заключението – общо за цялата книга – в края на третата глава. Да, третата глава представлява опит за анализ на ранната история на арабите. Доц. дфн Павел Павлович възнамерява да „заложи” на историята като метод, а в във въпросното заключение по същество признава, че днес разполагаме с откъслечни исторически свидетелства, чиято „ярка светлина” (той използва метафората на френския ориенталист Ернест Ренан) е „неспособна да пробие гъстата мъгла, която обгръща първото столетие по хиджра” (*Подходи*..., стр. 269).

Прекрасно, че в лицето на Павел Павлович имаме едновременно историк и филолог-ориенталист.

С удоволствие прочетох неговото заключение и бих се подписал под всяко изречение. Много са въпросите около ранната история както на самите араби, така и около създаването на исляма – религията, която по-късно се превръща във феномен, който откроява същите араби пред другите народи.

За книгата на Павел Павлович може да се говори много. Предполагам, че тази книга ще предизвика научна полемика както у нас, така и в чужбина. Макар, на пръв поглед, тя не предлага научни открития, не „пробива тъмата”, в нея откриваме изключително сериозен и задълбочен разказ за контаминирането между историята и литературата в ранното мюсюлманско общество. Книгата може да бъде полезна не само за занимаващи се с ислямознанието, но за всички, които успеят да съзрят в нея възможност за религиозна, културна и летарутарна типологизация.

С удоволствие и пълна убеденст предлагам на членовете на уважаемото научно жури да присъдят на доц. дфн Павел Павлович академичната длъжност „професор” по професионално направление 2.1. Филология (Средновековна арабска цивилизация), обявен в ДВ, бр.31 от 18.04.2017 г.

София, 27.07.2017 г.

Проф. дфн Александър Федотов